‘Xsê . . .’ is die slagspreuk vir Mei se verkiesing | Netwerk24
In sy boek All Art is Propaganda skryf George Orwell “ . . . in our age there is no such thing as ‘keeping out of politics’. All issues are political issues, and politics itself is a mass of lies, evasions, folly, hatred and schizophrenia.”.
Die vooruitsigte vir Suid-Afrika se ekonomiese groei vanjaar raak ál donkerder.
‘Xsê . . .’ is die slagspreuk vir Mei se verkiesing
Deur Sarel van der Walt 10 Januarie 2019 13:01
“Xsê, jou kruisie is jou stem”.
Dít is die slagspreuk van vanjaar se algemene verkiesing wat in Mei plaasvind.
Die onafhanklike verkiesingskommissie (OVK) het Donderdag die slagspreuk in Midrand, Johannesburg, bekend gestel.
Xsê 2019 – die OVK se verkiesingslogo. Foto: Sarel van der Walt
Netwerk24Foto: Sarel van der Walt
Die presiese datum vir die nasionale en provinsiale verkiesings is nog nie bekend nie en sal later deur pres. Cyril Ramaphosa aangekondig word.
Dit sal die sesde nasionale en provinsiale verkiesing sedert die eerste demokraties verkiesing in 1994 wees.
Die bekendstelling is deur onder andere verteenwoordigers van politieke partye, die diplomatieke korps in Suid-Afrika en kerkgroepe bygewoon.
Sy Mamabolo, hoofkiesbeampte van die OVK, het gesê die konstitusionele hof het in 2016 opdrag gegee dat die kiesers se adresse ook op die kieserslys moet wees. Toe was net 13 miljoen adresse op die lys. Nou verskyn 21,5 miljoen van die land se meer as 26 miljoen kiesers op die kieserslys.
“Dit beteken die name van 83% van die kiesers se adresse is nou op die kieserslys. Dit is nie waar ons wil wees nie omdat ons daarna strewe om al die kiesers se adresse op die lys te hê,” het hy gesê.
“Daarom het ons die konstitusionele hof uitstel gevra. Die hof het dit toegestaan en ons tot November vanjaar gegee om dit af te handel.
“Ons hoop om met die laaste registrasie-geleentheid gedurende die naweek van 26 en 27 Januarie, sowel as met die verkiesing self, baie van die uitstaande adresse te bekom,” het Mamabolo gesê.
Die OVK sal toerusting van die statistieke-generaal se kantoor gebruik om hiermee te help.
Mamabolo het kiesers wat nog nie geregistreer het nie, versoek om dit op 26 en 27 Januarie by registrasiepunte of aanlyn op die OVK se webwerf te doen.
Hy het gesê die OVK het die laaste 18 maande hard gewerk om te verseker dat die verkiesings in Mei glad sal verloop.
Hy het bekend gemaak dat daar in vanjaar se verkiesings altesame 22 927 stempunte landwyd sal wees. Dit is 300 meer as in die vorige verkiesing in 2014.
Die getal tydelike stempunte is van 1 495 tot 1 059 verminder. Daar sal ook 28 mobiele stempunte landwyd wees.
“Die meer as 32 000 toestelle wat gebruik word om kiesers se besonderhede op verkiesingsdag na te gaan, is gediens en gereed om gebruik te word,” het hy gesê.
Sowat 300 000 mense, onder wie kiesbeamptes, word opgelei om op verkiesingsdag toe te sien dat alles by die stempunte volgens plan verloop.
Meer oor: Ovk | Verkiesing 2019 | Slagspreuk | Logo
OVK se veldtog vir verkiesing fokus op jeug
‘Gatvol’ nie gekeur om aan verkiesing deel te neem
Hof verwyder swaard oor 2019-verkiesing